Roma v Chievo Żewġ timijiet li żgur fadlilhom għal xiex jilagħbu huma t-tim ta' Roma u dak ta' Chievo. It-tim ta' Roma ggarantixxa l-kwalifikazzjoni għall-fażi tal-gruppi fiċ-Champions League tal-istaġun li ġej, wara sensiela ta' ħmistax-il logħba mingħajr megħeluba fil-Kampjonat Taljan. Fil-fatt, l-aħħar telfa waslet kontra Juventus, u din hija l-unika telfa li sofra s'issa Luciano Spalletti. Min-naħa l-oħra, it-tim ta' Chievo se jkun qed jagħmel dak kollu possibbli hekk kif se jipprova jispiċċa fl-ogħla pożizzjoni li qatt spiċċa fl-istorja tiegħu, filwaqt li jżomm ħajjin it-tamiet għall-kwalifikazzjoni fl-Europa League. Fiorentina v Palermo Biex iżomm it-tamiet ħajjin li jispiċċa mal-ewwel erbgħa, it-tim ta' Fiorentina żgur li ma jistax jaffordja telfa kontra Palermo. Riċentament, il-plejers ta' Paulo Sousa sofrew daqqa kbira fil-kunfidenza tagħhom, tant li fl-aħħar ħames logħbiet tagħhom, irnexxielhom jirbħu darba biss. Min-naħa l-oħra, għat-tim Sqalli ta' Palermo, il-ġlieda biex ma jaqax ilha għaddejja għal dawn l-aħħar ġimagħtejn, fejn fil-fatt irnexxielhom jakkwistaw seba' punti mill-aħħar tliet logħbiet. Id-differenza fil-gowls biss qed tissepara lilhom u lil Carpi, u għalhekk jeħtieġ li Palermo ma jiżloqx u jkompli għaddej f'din il-forma tajba, għalkemm logħba barra minn daru kontra Fiorentina mhijiex se tkun faċli. Torino v Napoli Napoli se jkollhom test iebes quddiemhom illum hekk kif se jkunu qed jivvjaġġaw għand Torino. Il-Partenopei għadhom ma kkonfermawx il-pożizzjoni tagħhom fit-tieni post hekk kif bdew ġejjin aktar dubji minn mindu Roma sabu l-forma. Huwa proprju għalhekk li Napoli ma jaffordjawnx li jitilfu din il-logħba hekk kif Roma jinsab qribhom sew u kapaċi jaqbżuhom hekk kif jintemm l-istaġun. Min-naħa tagħhom, Torino għaddejjin minn forma tajba hekk kif irnexxielhom jirbħu erba' logħbiet mill-aħħar sitt logħbiet tagħhom u skurjaw ukoll sbatax-il gowl fl-aħħar disa' logħbiet li lagħbu. Dan jikkuntrasta mal-fatt li Napoli ma rnexxielhomx jiskurjaw gowl wieħed fl-aħħar żewġ dehriet tagħhom.